# בחדרי חרדים

### מתוך ויקיפדיה, האנציקלופדיה החופשית

יש לך הודעות חדשות (השווה לגרסה הקודמת).
צילום מסך של הפורום

בחדרי חרדים הוא שמו של פורום חרדי פופולרי באתר הפורומים הייד פארק, שלצידו מתפתח בחודשים האחרונים אתר חדשות ופורטל חרדי. הפורום נחשב למוקד הפעילות החרדית באינטרנט, וככזה הוא מייצג את השינויים המתחוללים בחברה החרדית בשנים האחרונות.

## [עריכה] הפורום והאתר

הפורום נפתח בינואר 2002 בקטגוריית האקטואליה והחדשות של אתר הפורומים "הייד פארק". הוא עוסק בעיקר בפוליטיקה חרדית פנימית וכללית, וחשיבותו היא גם בהבאת הדיווחים העיתונאיים. בניגוד לעיתונים כלליים כמעריב, הארץ, מקור ראשון ובשבע המפעילים אתר אינטרנט, לעיתונים המשתייכים לסקטור החרדי (כדוגמת יתד נאמן והמודיע) אין אתר שכזה ו"בחדרי חרדים" מרכז את הידיעות מהעיתונות החרדית עם אפשרות לדיון בנושאים מנקודת מבט חרדית. עצם קיום הפורום אינו מובן מאליו בחברה החרדית, שחלק מרבניה הכריזו איסור על השימוש באינטרנט, והפופולריות הרבה של הפורום עומדת בסתירה להתכחשות של התקשורת החרדית הממוסדת לעולם האינטרנט.

מנהלי אתר הייד פארק, שנמכר בשנת 2005 לבעלי אתר "חבר'ה", זיהו את הפוטנציאל שבדיווחי החדשות בפורום והקימו את "אתר בחדרי חרדים", שבו מופיעות ידיעות עיתונאיות, תצלומים ותגובות הגולשים. עוד לפני כן הוקמה באתר הייד פארק פלטפורמה מיוחדת המכונה "הייד פארק מסורת", שאפשרה לגולשי הפורום לגלוש באתר בלי להחשף לתכנים לא-צנועים או לפרסומות בוטות.

כפי המוגדר בתקנון הפורום (ראו בהמשך) מטרת הפורום היא ריכוז החדשות בסקטור החרדי, ריכוז החדשות בסקטור החילוני שמתפרסמות בנושאים חרדים ומקום לדיון ולניהול רב שיח בין חרדים, דתיים לאומיים וחילונים. מנהל הפורום דוד רוטנברג, הפועל בו בכינוי דוד10, הוא עיתונאי חרדי חסיד חב"ד, לשעבר העורך של המוסף "קולות" של העיתון החרדי "בקהילה". דוד10 ידוע בגישתו הליברלית יחסית במונחים חרדיים לנושאים של חופש ביטוי וסובלנות, ולדעות חריגות או לא מקובלות. כך לדוגמה על אף שהפורום מוגדר כ"חרדי" חברים בו גם כאלו המשתייכים לציבור הדתי לאומי. הפורום גם מאפשר ביטוי לבעלי דעות שנחשבות לא שגרתיות בזרם המרכזי של הציבור החרדי, כגון תומכים בהחזרת שטחים, או בעלי קו אנטי-ציוני חריף כאנשי נטורי קרתא הירושלמים ואנשי חסידות סאטמר מניו יורק.

בפורום יש התייחסות רבה גם לעולם העיתונות החרדי, לעיתונאים חרדים הפועלים בעיתונות החילונית (כדוגמת קובי אריאלי או סיוון רהב-מאיר) וכן לעולם המוזיקה החרדית. לצד הפורום נפתחו באתר "הייד פארק" פורומים נוספים לזרמים ספציפיים בתוך הציבור החרדי, כגון חצרות חסידיות שונות או הקהילה החרדית הספרדית, לרבות מספר פורומים של דיונים ביידיש.

## [עריכה] תוכן, פיקוח וצנזורה

בניגוד לעיתונות החרדית הממוסדת לא פועלת בפורום "ועדה רוחנית" שתפקידה לצנזר את הידיעות שלדעתן אינן ראויות להיחשף לציבור שלה, וכך מתאפשר פרסום ידיעות שיש בהן ביקורת על החברה החרדית והנהגתה. עם זאת, ועל אף הפתיחות היחסית, נמנעים לעתים בפורום דיונים מעמיקים של ביקורת על השקפת העולם של היהדות החרדית. השמירה על האיזון העדין בין עצם הגלישה באינטרנט והכתיבה בפורום, לבין שמרנות החברה החרדית, היא מורכבת. בפורום לא תוכל להיכתב, לדוגמה, הודעה של בחור חרדי הומוסקסואל המבקש לדון במצבו, או של התלבטות הקשורה לקהילה הקונסרבטיבית, ועוד, דברים הנוגדים את רוח האתר לפי דעת מנהליו. במידה שמועלים נושאים כגון אלה הם נמחקים באופן מיידי. בין השאר חל במשך תקופה ארוכה איסור להזכיר את שמו של פורום מקביל, עצור כאן חושבים, שבו מתקיימים דיונים ביקורתיים על ההשקפה החרדית, ולדעת מנהלי הפורום הוא ממשיך את דרכה של תנועת ההשכלה; ובמקום שביקשו הגולשים להתייחס לפורום זה כינו אותו "הפורום שאין להזכיר את שמו".

למרות הפתיחות היחסית של הפורום, ביחס לחברה החרדית, נוסח לו תקנון, שמטרתו לשמור על הסדר בפורום, על מסגרת אינטרנט בה לא יהיו בעיות הלכתיות, ולמנוע הופעת הודעות הנוגדות את ערכי החברה החרדית, לדוגמה חל בו איסור לכתיבת הודעות בשבת [1]. בגלל הפתיחות והאנונימיות של המשתתפים גולשים לעתים קרובות הדיונים בפורום ל"מלחמות חסידים" ולחילופי מהלומות מילוליות בין פלגים שונים של היהדות החרדית והדתית. בין הצעדים שננקטו כדי לצמצם את ההתלהמות נמנע ממשתתפים חדשים להרשם לפורום בצורה לא מסודרת והרוצה להרשם לפורום צריך לפנות למנהלים, להציג את עצמו ולפרט לאיזה חוג בחברה החרדית הוא משתייך ולשם מה הוא מבקש לכתוב בפורום [2].

## [עריכה] קישורים חיצוניים

- בחדרי חרדים
- בחדרי חרדים - האתר
- תמר רותם, כתבה על בחדרי חרדים, הארץ (2002)
- תמר רותם, כש"חסיד נשוי" פוגש את "מתה על הקב"ה" כתבה בהארץ על צ'אטים ופורומים חרדיים
- אירוח של מנהל הפורום, דוד רוטנברג, בפורום "חרדים" בתפוז

מקור: http://he.wikipedia.org../../../%D7%91/%D7%97/%D7%93/%D7%91%D7%97%D7%93%D7%A8%D7%99_%D7%97%D7%A8%D7%93%D7%99%D7%9D.html

קטגוריות: תקשורת חרדית | אתרים מבוססי תוכן משתמש | אתרי אינטרנט דתיים

##### Views

- ערך
- שיחה
- גרסה נוכחית

##### קהילה

- שער הקהילה
- עזרה
- דלפק ייעוץ
- מזנון
- יצירת קשר
- ספר אורחים

##### חיפוש

##### שפות אחרות

- ייִדיש